दूसरी जातीयताओं, नस्लों, मजहबों या दूसरे देश के लोगों को अपने बीच देख कर बहुसंख्यक समुदाय के लोग कई बार असहज हो उठते हैं। उनमें पूर्वाग्रहयुक्त आत्मगर्व के साथ एक भय भी जागता है। भिन्नता का बोध इतना तीव्र होता है कि सिर्फ भय नहीं पैदा होता, असुरक्षाबोध भी होने लगता है। इससे विजातीय के प्रति घृणा और हिंसा का विस्फोट होते भी देखा गया है। आर्थिक सुधारों के कारण बढ़ी बेरोजगारी और हाल के आतंकवादी हमलों ने भारत ही नहीं, अमेरिका सहित कई पश्चिमी देशों में विजातीय-भय बढ़ाया है।